የምዕራብ አፍሪካን የጸረ-ሽብር ሃይል ለመደገፍ የአረብ ሃገራት ቃል ገብተዋል
አምስቱ የምዕራብ አፍሪካ ሃገራት ቡርኪና ፋሶ፣ ቻድ፣ማሊ፣ ሞሪታኒያና ኒጀር ያቋቋሙትን የጋራ የሆነ የጸረ-ሽብር ሃይል ለመደገፍ ነው የአረብ ሃገራት ቃል የገቡት፡፡በፈረንሳዩ ፕሬዚዳንት ኢማኑዔል ማክሮን ግብዣ በፓሪስ አቅራቢያ በተደረገ ውይይት ላይ ሳዑዲ አረቢያ 100 ሚሊዮን ዩሮ ለመለገስ ቃል ስትገባ የተባበሩት አረብ ኤምሬትስ ደግሞ  30 ሚሊዮን ዩሮ ድጋፍ ለማድረግ ፈቅዳለች፡፡ልዕለ ሃያሏ ሃገር አሜሪካ በበኩሏ ጂ5 ሳህል በሚል ስያሜ ለሚጠራው ለዚህ ሃይል 60 ሚሊዮን የአሜሪካ ዶላር አበረክታለሁ ብላለች፡፡የገንዘብ ድጋፉ በዋናነት ጂ5 ሳህል በደቡባዊ ሰሃራ ጫፍ አካባቢ የሚንቀሳቀሱ ታጣቂ የሽብር ቡድን አባላትን ለመታገልና ቀጣናውን ከስጋት ነጻ ለማድረግ የሚያደርጉትን ጥረት እንደሚደግፍም ተመልክቷል፡፡በዚሁ የገንዘብ ልገሳ ስነስርዓት የአረብ ሃገራቱ እና የአሜሪካ ድጋፍ ለጸረ-ሽብር ሃይሉ ተጨማሪ አቅም እንደሚፈጥርለት የጂ5 አባል ሃገራት አመልክተዋል፡፡የጸረ ሽብር ሃይሉ በቀጣይነትም ከአረብ ሃገራቱ ጋር በጋራ በመሆን አሸባሪነትን እንደሚዋጉ ጠቁመዋል፡፡ከውይይቱ በኋላ ፕረዚዳንት ማክሮን በሰጡት ጋዜጣዊ መግለጫ ከጂ5 ሳህል ሃገራት ጋ በመሆን ቀጣናውን ከሽብር ስጋት ነጻ ለማድረግ የጀመርነውን ጉዞ በድል እናጠናቅቃለን ሲሉ ተደምጠዋል፡፡በዚህ ዉይይት ላይ የጀርመኗ ቻንስለር አንጌላ መርክል፣ የጣሊያኑ ጠቅላይ ሚኒስትር ፓውሎ ጀንትሎኒ የተገኙ ሲሆን ቤልጂየም፣ ስፔንና አሜሪካ ተወካዮቻቸውን ልከዋል፡፡ /ብሉምበርግ;
